 NA SAMMY WAWERU  MAKACHERO wa Idara ya Upelelezi wa Uhalifu na Jinai (DCI) Jumapili, Novemba 12, 2023 walitia nguvuni wanaume wannne wanaoaminika kuhusika katika wizi wa Sh94 milioni za duka la kijumla la Quickmart wiki iliyopita, zilizokuwa zikisafirishwa benkini na Wells Fargo.  Tangazo hilo la DCI limejiri siku chache baada ya kuchapisha mitandaoni picha za washukiwa wawili wakuu ambao ni wafanyakazi wa kampuni hiyo ya uchukuzi. Kupitia taarifa, mshukiwa wa kwanza anayesemekana kusafirisha wahusika wakuu na pesa zilizoibwa kwa kutumia gari, alitiwa nguvuni eneo la Rongai, kiungani mwa Jiji la Nairobi. “Ismael Patrick Gitonga anaaminika kuwa dereva na mshirika aliyefirisha kikosi cha Wells Fargo; Mugetha, Nduiki, na Sh94,918,750 zilizoibiwa kutoka kwenye gari la kampuni hiyo eneo la South C (Nairobi) kwa kutumia gari lake aina ya Toyota Fielder lenye namba ya usajili KBM 751W,” DCI imedokeza. Fedha hizo za Quickmart ziliibwa mnamo Novemba 6, 2023 na makchero kutoka makao makuu ya DCI, Kiambu Road kwa kushirikiana na wenzao wa Nairobi wamekuwa wakiendeleza uchunguzi. Washukiwa wa pili na wa tatu, ndio Michael Matoro Njeru na Samuel Onyango, walitiwa pingu eneo la Njiru ambapo walipatikana wakiwa katika harakati za kukarabati gari lililotumika kusafirisha wahusika wakuu na pesa. Kulingana na DCI, ni baada ya kuwahoji ambapo waliwaelekeza kwa mshukiwa wa nne TRM, mtaani Roysambu. “Mshukiwa wa nne, Martin Nderi Ng’ang’a alikamatwa. Alipeleka makachero kwenye nyumba yake ya kukodi na baada ya msako, Sh9.1 milioni pesa taslimu zilipatikana,” taarifa ya DCI inaendelea kueleza. Udadisi wa maafisa hao pia uliwaelekeza eneo la Karen, msitu ulio karibu na Soko la Gataka ambapo masanduku ya kusafirisha pesa zilizoibwa yalitwaliwa. DCI inaamini kuwa msitu huo ndio ulitumika kugawanya hela, miongoni mwa wahusika hao wa wizi. Huku oparesheni ya uchunguzi ikiendelea, picha zilizochapishwa na DCI kwenye akaunti yake ya Twitter na Facebook, walitwaa mtungi wenye pesa zilizopatikana na vilevile sanduku (suitcase). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  